B. Bugár, podpredseda NR SR: (2004-02-03):
Otváram rozpravu a zároveň vás informujem, že do rozpravy sa písomne prihlásili dvaja páni poslanci – pán poslanec Hurban a pán poslanec Maxon. Pán poslanec Hurban, nech sa páči, máte slovo. J. Hurban, poslanec: Ďakujem pekne. Vážený pán predsedajúci, vážený pán podpredseda vlády, kolegyne a kolegovia, tento môj pozmeňujúci návrh k vládnemu návrhu zákona pod tlačou 466, zákon o spotrebnej dani z tabakových výrobkov, bude vychádzať z takého istého odôvodnenia, ako som spomínal na začiatku toho balíka tých piatich zákonov, takže pôjdem hneď k veci. 1. Za § 7 ods. 1 písm. h) sa vkladá nové písmeno i), ktoré bude znieť takto: „i) v pozastavení dane, ktoré boli predané v daňovom sklade osobám iných štátov, ktoré požívajú výsady a imunity podľa medzinárodných zmlúv (ďalej len „zahraničný zástupca“)“. 2. Za § 7 ods. 2 sa vkladajú nové odseky 3 až 11, ktoré budú znieť takto: „(3) Na účely tohto zákona zahraničným zástupcom je a) diplomatická misia, konzulárny úrad so sídlom na území Slovenskej republiky s výnimkou konzulárneho úradu vedeného honorárnym konzulom, b) medzinárodná organizácia a jej oblastná úradovňa (ďalej len „medzinárodná organizácia“) so sídlom na území Slovenskej republiky, ktorá je zriadená podľa medzinárodnej zmluvy, c) diplomatický zástupca misie, ktorý nie je občanom Slovenskej republiky a nemá trvalý pobyt na území Slovenskej republiky, d) konzulárny úradník, ktorý nie je občanom Slovenskej republiky a nemá trvalý pobyt na území Slovenskej republiky, s výnimkou honorárneho konzulárneho úradníka, e) člen administratívneho personálu a technického personálu misie, ktorý nie je občanom Slovenskej republiky a nemá trvalý pobyt na území Slovenskej republiky, f) konzulárny zamestnanec, ktorý nie je občanom Slovenskej republiky a nemá trvalý pobyt na území Slovenskej republiky, s výnimkou zamestnanca konzulárneho úradu vedeného honorárnym konzulom, g) úradník medzinárodnej organizácie, ktorý nie je občanom Slovenskej republiky, nemá trvalý pobyt na území Slovenskej republiky a je trvale pridelený na výkon úradných funkcií v Slovenskej republike. (4) Predaj tabakových výrobkov bez dane sa umožní zahraničným zástupcom tých štátov, ktoré vracajú daň alebo poskytujú obdobné zvýhodnenie občanom Slovenskej republiky, ak požívajú výsady a imunity podľa medzinárodnej zmluvy (ďalej len „slovenský zástupca“), a to v rozsahu podľa odsekov 6 až 10. (5) Ak iný štát nevracia daň alebo neposkytuje obdobné zvýhodnenie slovenským zástupcom v rozsahu poskytovanom Slovenskou republikou, umožní sa zahraničným zástupcom tohto štátu predaj tabakových výrobkov podľa § 7 ods. 1 písm. i) alebo obdobné zvýhodnenie najviac v rozsahu, v akom tento štát vracia daň alebo poskytuje obdobné zvýhodnenie slovenským zástupcom. Vzájomnosť sa nevzťahuje na medzinárodné organizácie a ich úradníkov. (6) Zahraničnému zástupcovi uvedenému v ods. 3 písm. a) sa umožní nakúpiť tabakové výrobky bez dane najviac v množstve, pri ktorom by inak daň bola zaplatená v cene tabakových výrobkov do výšky 300 000 Sk za kalendárny rok. (7) Zahraničnému zástupcovi uvedenému v odseku 3 písm. b) sa umožní nakúpiť tabakové výrobky bez dane najviac v množstve, pri ktorom by inak daň bola zaplatená v cene tabakových výrobkov do výšky 50 000 Sk za kalendárny rok. (8) Zahraničnému zástupcovi uvedenému v odseku 3 písm. c) až f), ktorého diplomatická misia alebo konzulárny úrad má sídlo na území Slovenskej republiky, sa umožní nakúpiť tabakové výrobky bez dane na osobnú spotrebu v množstve, pri ktorom by inak daň bola zaplatená v cene tabakových výrobkov za kalendárny rok najviac do výšky a) šéfa misie 10 000 Sk, b) vedúceho konzulárneho úradu 10 000 Sk, c) člena diplomatického personálu 8 000 Sk, d) člena administratívneho a technického personálu 5 000 Sk. (9) Zahraničnému zástupcovi uvedenému v odseku 3 písm. c) až f), ktorého diplomatická misia alebo konzulárny úrad má sídlo mimo územia Slovenskej republiky, sa umožní nakúpiť tabakové výrobky určené na osobnú spotrebu bez dane najviac v množstve, pri ktorom by inak daň bola zaplatená v cene tabakových výrobkov do výšky pre a) šéfa misie 5 000 Sk, b) vedúceho konzulárneho úradu 5 000 Sk, c) člena diplomatického personálu 3 000 Sk, d) člena administratívneho a technického personálu 1 500 Sk. (10) Zahraničnému zástupcovi uvedenému v odseku 3 písm. g) sa umožní nakúpiť tabakové výrobky bez dane určené na osobnú spotrebu najviac v množstve, pri ktorom by inak daň bola zaplatená v cene tabakových výrobkov do výšky 10 000 Sk za kalendárny rok. (11) Colný úrad určí podmienky predaja tabakových výrobkov podľa § 7 ods. 1 písm. i).“ 3. V § 9 ods. 30 písm. f) bude znieť takto: „f) určené na predaj za cenu bez dane v tranzitnom priestore medzinárodných letísk a prístavov fyzickým osobám pri ich bezprostrednom výstupe z daňového územia do tretích štátov alebo pri výstupe z daňového územia do tretích štátov s medzipristátím v inom členskom štáte, ak je pri takomto medzipristátí zamedzené opustenie tranzitného priestoru,“. 4. Za § 9 ods. 30 písm. f) sa vkladá nové písmeno g), ktoré bude znieť takto: „g) určené na predaj za cenu s daňou v tranzitnom priestore medzinárodných letísk a prístavov fyzickým osobám pri ich bezprostrednom výstupe z daňového územia do iných členských štátov.“. 5. Za § 9 ods. 30 písm. g) sa vkladá nové písmeno h), ktoré bude znieť takto: „h) určené na predaj za cenu bez dane osobám iných štátov, ktoré požívajú výsady a imunity podľa medzinárodných zmlúv.“. 6. § 15 sa vypúšťa, doterajšie § 16 až 46 sa označujú ako § 15 až 45. 7. § 15 ods. 4 bude znieť takto: „Daňovým skladom nemôže byť sklad tabakových výrobkov, ktorý nakupuje spotrebiteľské balenia tabakových výrobkov za účelom ich predaja na konečnú spotrebu na daňovom území, s výnimkou predaja tabakových výrobkov oslobodených od dane podľa § 7 ods. 1 písm. i).“. 8. § 32 ods. 1 bude znieť takto: „Od dane sú oslobodené tabakové výrobky predávané v tranzitnom priestore medzinárodných letísk a prístavov a na palubách lietadiel výlučne fyzickým osobám, ktoré bezprostredne opustia, prípadne opustia s medzipristátím v inom členskom štáte, ak je pri takomto medzipristátí zamedzené opustenie tranzitného priestoru územie spoločenstva. Tabakové výrobky oslobodené od dane smú byť predávané týmto osobám až po overení, že ich cieľové letisko alebo cieľový prístav je v treťom štáte. Právnická osoba alebo fyzická osoba, ktorá uskutočňuje takýto predaj, je povinná zabezpečiť, aby na predajnom doklade bolo vyznačené meno a priezvisko fyzickej osoby, číslo letu alebo plavby, cieľové letisko alebo prístav kupujúceho, obchodný názov tabakových výrobkov, prípadne ostatných tovarov podliehajúcich spotrebnej dani podľa osobitného predpisu a cena tovaru.“ 9. § 32 ods. 7 bude znieť takto: „Colný úrad v povolení na prevádzkovanie tranzitného daňového skladu uvedie podmienky na prevádzkovanie takéhoto skladu.“ Pán predsedajúci, skončil som. Ďakujem pekne.